En innringer reagerte på at den nakne mannen løp rundt og viftet med kjønnsorganet sitt langs E6.

Det var like over klokken 20.30 at politiet i Sør-Trøndelag mottok en melding noe utenom det vanlige.

En innringer kunne melde om at en naken mann løp langs E6 ved Sluppen i Trøndelag og viftet med kjønnsorganet sitt.

– Innringeren var ganske lattermild, og han sa det som det var: at mannen «lekte helikopter» med tissefanten sin ut mot vegen, sier operasjonsleder Ebbe Kimmo i Trøndelag politidistrikt til TV 2.

Politiet rykket ut på meldingen, men da de kom på stedet var det ingen å se.

– Vi har påtruffet en person på stedet som kan ha noe med saken å gjøre, vi undersøker dette nå. Ellers er det ikke kjent hva som var motivasjonen for dette, kanskje han hadde et ønske om å vise seg fram, sier operasjonslederen lattermildt.

Han sier det er sjeldent politiet i Sør-Trøndelag får denne typen henvendelser, og at trøndere som regel er ganske sømmelige.

– Forholdet har iallefall opphørt, så får vi se om vi kommer noe videre med denne saken, sier han.